Թոմաս Ալեն

Թոմաս Բոազ Ալեն (, ), բրիտանացի օպերային երգիչ, բարիտոն։ Բրտանական կայսրության շքանշանի կոմանդոր, ասպետ-բակալավր։ Համարվում է 20-րդ դարավերջի լավագույն քնարական բարիտոններից մեկը։ 2011 թվականին դարձել է Դարհեմի համալսարանի կանցլեր։

Կենսագրություն 
Սկզբնապես բժշկագիտություն է ուսումնասիրել, սակայն թերի է թողել և 1964 թվականին ընդունվել երաժշտության թագավորական քոլեջը, որտեղ չորս տարի հմտացել է երգեհոնահարի և երգչի մասնագիտությունների մեջ։ Առաջնելույթով հանդես է եկել 1969 թվականին՝ Ուելսի ազգային օպերայում կատարելով Ռոսսինիի «Սևիլյան սափրիչ» օպերայի գլխավոր հերոսի՝ Ֆիգարոյի դերերգը։ Դրանից երեք տարի անց առաջին անգամ ելույթ է ունեցել Քովենթ Գարդենում, 1972 թվականին ընդունվել նրա թատերախումբը։

2006 թվականին այնտեղ նշել է իր ստեղծագործական գործունեության 35-ամյակը։ ընդ որում՝ այդ ընթացքում հասցրել էր կատարել 50-ից ավելի օպերային դերեր:Աչքի է ընկել հատկապես Դոն Ժուանի, կոմս Ալմավիվայի («Ֆիգարոյի ամուսնությունը»), Պապագենոյի («Կախարդական սրինգ»), Բիլլի Բալդի, Եվգենի Օնեգինի, մարկիզ Պոզայի («Դոն Կառլոս»), Ժերմանի («Տրավիատա»), Համլետի, Մակբեթի ինքնատիպ մարմնավորումներով։ Ալենի երգացանկում ընդգրկված են նաև երգչախմբային ստեղծագործություններ, օրատորիաներ, կամերային վոկալ քնարերգության գործեր, որոնց կատարման ժամանակ դրսևորում է խորագիտակ երաժիշտի հմտություն ու վարպետություն, գործի է դնում իր ձայնի հարուստ հնարավորությունները, միաժամանակ ի հայտ է բերում դերասանական տաղանդ։

Անձնական կյանք
Թոմաս Ալենը «Սանդերլենդ» ֆուտբոլային թիմի (Sunderland A.F.C.) աջակիցներից է։ 2011 թվականին մասնակցել է այդ թիմի նախաձեռնած Foundation of Light բարեգործական միջոցառմանը։

Պարգևներ և մեծարանք 
 1983 — «Գրեմմի» մրցանակ «Ֆիգարոյի ամուսնությունը» օպերայի ձայնագրության համար (դիրիժոր՝ Գեորգ Շոլտի)
 Բավարիայի պետական օպերայի կամերզինգեր
 Երաժշտության թագավորական ակադեմիայի պատվավոր անդամ
 Բրիտանական կայսրության շքանշանի կոմանդոր (CBE - 1989) 
 Ասպետ բակալավր (Kt - 1999)
 Թագուհու՝ երաժշտության բնագավառի մեդալ (The Queen's Medal for Music, 2013)
 Երաժշտության թագավորական քոլեջի պատվավոր դոկտոր - (2015)
 
Թոմաս Ալենը ներառվել է Gramophone ամսագրի փառքի սրահում։

Ծանոթագրություններ

Գրականություն

Արտաքին հղումներ 
 Թոմաս Ալենի էջը belcanto.ru-ում
 Թոմաս Ալենի սկավառակագրությունը
 

Անգլիացի երաժիշտներ
20-րդ դարի երաժիշտներ
21-րդ դարի երաժիշտներ
Գրեմմի մրցանակակիրներ
Օպերային երգիչներ
20-րդ դարի երգիչներ
21-րդ դարի երգիչներ
Բարիտոններ
Երգիչներ այբբենական կարգով
20-րդ դարի օպերային երգիչներ
21-րդ դարի օպերային երգիչներ
Անգլիացի օպերային երգիչներ